Morten Bødskov (S), 2010-09-07:
Tak for det.
Statsministeren drømmer; han drømmer faktisk meget.
Og når man drømmer, ja, så sover man jo dybt, og når man sover meget dybt og befinder sig i den dybe drøm, er man meget langt fra virkeligheden.
Der er nogen, der må vække statsministeren, for Danmark er i krise, og han er meget langt væk fra den virkelighed, almindelige danskere befinder sig i.
Det må faktisk være noget, han drømmer.
Lige nu betaler vores pensionister regningen.
De må leve med flere nullermænd, fordi hjemmehjælpen forringes.
Regningen betales lige nu af almindelige familier: Vinteren står for døren; der skal en købes nye sko og flyverdragt, men børnechecken er blevet beskåret.
Regeringen og Dansk Folkeparti har et stort ansvar.
Bankdirektørerne kan være tilfredse.
De løfter rødvinsglasset i en skål for regeringen og Dansk Folkeparti over endnu en mega skattelettelse.
Det er pensionisten, børnefamilien og den arbejdsløse, der betaler regningen.
Familierne og pensionisterne tabte først deres opsparing på grund af bankernes dårlige rådgivning, og nu vil regeringen igen give bankerne store skattelettelser.
Almindelige familier må ikke vide, om de skal græde eller grine.
Men intet er jo som bekendt så skidt, at det ikke er godt for noget, for valget i dansk politik er nu soleklart: Længst ude på højrefløjen står regeringen og Dansk Folkeparti.
Her er opskriften på krisen flere store skattelettelser til de rige og til bankerne, og nedskæringer på velfærden og uddannelserne fortsætter.
Til venstre for midten er et nyt flertal parat til at tage over med en ny dagsorden og en ny tro på Danmark.
Socialdemokraterne vil ikke give bankdirektørerne flere skattelettelser.
Nej, de skal bidrage mere til fællesskabet.
Vores besked til smeden, pensionisten og børnefamilien er derfor også klar.
Selv om det er de mest velhavende danskere, der har tjent styrtende på regeringen og Dansk Folkeparti, så beder vi jer om at hjælpe med at rydde op efter dem.
Vi siger det, som det er: Velfærd koster.
Vi har ikke noget imod, at bankdirektørerne drikker dyr rødvin, men vi gider bare ikke mere at betale regningen for det.
Der er to planer på bordet nu.
For Socialdemokraterne er det i grunden meget enkelt: Arbejdsløsheden skal ned, og væksten skal op.
Derfor vil vi skabe nye private arbejdspladser.
Der er 10 mia. kr. til renovering af skoler, børnehaver, hospitaler og af vores nedslidte almene boligområder.
Det er arbejdspladser her og nu og forbedringer, der gavner klimaet.
Det er økonomisk ansvarligt nu, og det er ansvarligt over for vores børns fremtid.
Efter regeringens skuffende indsats på klimatopmødet i Bella Center er der behov for ny kraft til en ny grøn vækststrategi.
I 9 år har regeringen og Dansk Folkeparti givet landbruget store skattelettelser.
I stedet for at håne og så tvivl om klimainvesteringerne skal vi sætte ambitiøse mål for selv samme og forfølge dem.
Vi skal styrke dansk erhvervslivs muligheder for grøn vækst og velstand ved at forstærke det offentlige samarbejde med erhvervslivet om investeringer, uddannelse og forskning.
Vi skal satse mere på klima.
Det er det, der er fremtiden, og det er der, de nye arbejdspladser ligger.
Regeringens finanslovforslag koster arbejdspladser og vækst.
Danmark er et lille land, men også et land med store muligheder.
Men regeringen er ved at save den gren, vi sidder på, over.
Milliardbesparelser rammer nu uddannelse og forskning.
Regeringen og Dansk Folkeparti har svigtet vores uddannelser.
Der er alt for mange unge, der ikke får den afgørende ungdomsuddannelse, tusindvis af unge mangler en praktikplads, og nu skal der spares milliarder af kroner.
Det er vi imod, fordi det koster fremgang, det stækker fremgang, og det koster fremtid for Danmark.
Det er derfor, vi vil investere mere i uddannelse.
Det er derfor, at vi vil sikre en bedre folkeskole og sikre, at flere unge kommer succesfuldt gennem deres ungdomsuddannelse, så de ikke falder fra og aldrig kommer videre.
9 år har regeringen og Dansk Folkeparti haft til at gøre noget ved problemerne, og det står meget, meget stille.
Mens store besparelser på et andet område ruller ind over vores fælles sygehuse, forsvarer statsministeren overbetalingen på privathospitalerne.
Med et nyt flertal for bordenden stopper det.
Vi vil ikke forgylde lægerne på privathospitalerne.
Ventetiderne er for lange, indsatsen mod kræft og hjertesygdomme er ikke tilstrækkelig, vores psykisk syge skal have bedre omsorg, og vores ældre medicinske patienter skal behandles bedre.
Vi kan simpelt hen ikke være andet bekendt.
Regeringen har gang på gang taget fejl af krisens omfang, og nu sejler regeringens økonomiske politik igen.
Kommunerne kan ikke gennemføre de massive besparelser på velfærden, som regeringen og Dansk Folkeparti har pålagt dem.
Fundamentet under regeringens økonomiske politik skrider.
Planen er fugle på taget, forudsætningerne holder ikke, det er luft, steg og vindfrikadeller.
Hvis andet er tilfældet, må finansministeren i dag meget klart fortælle, hvem det nu er, der skal betale regningen for, at regeringen og Dansk Folkepartis store krav til besparelser ikke indfries.
Skal rengøringen hos pensionisten forringes endnu mere?
Hvem skal betale regningen for, at forudsætningerne for regeringens økonomiske politik holder?
Det er mit spørgsmål til finansministeren.
9 år med Venstre, De Konservative og Dansk Folkeparti har splittet Danmark.
Bankdirektørerne er helt sikkert meget tilfredse med skattelettelserne, men de psykisk syge børn venter stadig på at få en ordentlig behandling.
Aldrig har så mange lejere været sat på gaden som nu, og utryghed præger stadig store dele af vores almene boligområder.
I tusindvis af unge falder fra i vores uddannelsessystem.
Der er nogle, der må vække statsministeren, for der er meget langt fra hans drømme til den virkelighed, almindelige familier befinder sig i.
Her betales nu regningen for regeringen og Dansk Folkepartis uansvarlige økonomiske politik og ufinansierede skattelettelser.
Danmark har behov for samling, ikke splittelse.
Det er derfor, Danmark skal i gang igen og ikke sættes i stå.
Der skal investeres i fremtiden, i vækst og i arbejdspladser, ikke skæres ned på børnefamilier, pensionister og arbejdsløse, på vores uddannelser og vores forskning.
Det kræver en vilje og en evne hos regeringen til et bredt samarbejde, ikke blokpolitik, som vi har været vidne til de sidste 9 år.
Det Danmark, Socialdemokraterne vil, er ikke et Danmark, hvor bankdirektørerne får endnu større skattelettelser, mens børnefamilierne skal betale regningen med flere lukkedage i vuggestuen og pensionisten efterlades alene med endnu flere nullermænd og mindre rengøring.